Når regionsrådspolitikerne går til møde mandag klokken 13:00, er det med en alvorlig og betændt sag på dagsordenen. En kvart millard skal nemlig spares fra budgettet - heraf 120 millioner på sygehusene, fordi de ikke længere skal opretholde covid-19 beredskabet. - Det bliver rigtig svært, det her, siger regionsrådsmedlem for Enhedslisten, Susanne Flydtkjær. - Covid-19-pengene falder bort, og efter pandemien har man brugt dem på andet, end de var beregnet til, fordi sundhedsvæsenet er så presset, fortsætter hun. Formand for FH Nordjylland, Anna Kirsten Olesen er også dybt bekymret over udsigten til færre midler til sundhedsvæsenet i 2023: - Det kommer til at gå ud over patientsikkerhed og arbejdsmiljø, for vi har i forvejen pressede afdelinger på sygehusene, siger hun og fortsætter: - Landets akut- og traumeafdelinger er vanvittigt overbelastede, så hvordan skal det hjælpe at fjerne 250 millioner kroner? Akutplan lapper såret Omvendt bliver regionen tildelt 80 millioner kroner i år som følge af den akutplan , regeringen og Danske Regioner indgik i februar. - Vi reddet på stregen af, at der er kommet en akutpakke. Og så lyder det til, at regeringen vil tilgodese sundhedsvæsnet i den nye finanslov, siger Susanne Flydtkjær, der dog stadig "dybt  bekymret for" regionens sundhedsvæsen. Et vigtigt sted at sætte ind, er at undgå de vikarer, der lige nu hyres ind for at få tingene til at køre rundt på regionens sygehuse, mener hun: - Jeg håber, vi kan slippe de mange dyre vikartimer. Vi skal sikre et godt arbejdsmiljø, så der ikke er behov for ekstern arbejdskraft, siger Susanne Flydtkjær og fortsætter: - Når man skal gøre en ekstra indsats for at undgå at brug e dyre ekstra vikartimer, kræver det en ekstra indsats. Men det giver et bedre arbejdsmiljø at arbejde med de samme kolleger. Det er den rigtige vej at gå. Samtidig med at udgifterne skal begrænses, skal de tårnhøje ventelister på behandlinger i regionen nedbringes. - Vi kan ikke på den ene hånd sige, vi skal skære ned og samtidig skære ventelisterne ned. Vi skal bruge den kapacitet, vi har. Så det er en svær balancegang, slutter Susanne Flydtkjær.
Der skal fjernes en kvart milliard kroner fra budgettet i Region Nordjylland i år.